鎮陽殘杏
作者：歐陽修
朝代：宋

paragraphs: 鎮陽二月春苦寒，東風力弱冰雪頑。
北潭跬步病不到，何暇騎馬尋郊原。
鵰丘新晴暖已動，砌下流水來潺潺。
但聞簷間鳥語變，不覺桃杏開已闌。
人生一世浪自苦，盛衰桃杏開落間。
西亭昨日偶獨到，猶有一樹當南軒。
殘芳爛漫看更好，皓若春雪團枝繁。
無風已恐自零落，長條可愛不可攀。
猶堪携酒醉其下，誰肯伴我頹巾冠。